Kristal (Album 1988)

Produksi

Pada peringkat awal, setelah merasakan potensi yang ada pada Rahim Maarof, Rahim Othman menjejak kembali penyanyi itu yang menyepi seketika selepas pembubaran kugirannya serta kontroversi "zip terbuka" yang berlaku ketika era Battle of the Bands. Ketika itu kugiran yang pernah disertai penyanyi itu, Lefthanded juga baru muncul dengan album sulung berjudul "Panggilan" bersama vokalis Nash Elias. Rahim Othman mengambil risiko untuk menjenamakan semula penyanyi rock yang disifatkan sebagai "budak nakal" dalam industri itu. Hasilnya, album ini mendapat sentuhan M. Nasir yang ketika baru bertapak sebagai penerbit dan pencipta lagu. Era muzik rock ketika itu mula mendapat tempat setelah kejayaan album "Cinta Buatan Malaysia" oleh kumpulan Search pada 1985. Selain M. Nasir, komposer seperti Manan Ngah, Adnan Abu Hassan dan Rahim Maarof sendiri menyumbangkan lagu bagi memastikan album ini cukup kuat untuk berada di pasaran.
Hasilnya, album ini mendapat sambutan yang cukup hebat serta menjadi salah satu dari 10 album terlaris pada tahun tersebut dengan jualan melepasi 100,000 unit di Malaysia dan lebih 200,000 unit di Indonesia. Album ini diterbitkan dalam bentuk kaset dan piring hitam, malahan menjadi album terakhir di Malaysia yang dipasarkan dalam bentuk piring hitam. Single lagu-lagu "Cinta Kristal", "Jangan Kau Rayu", "Kasihku", "Hipokrasi", "Akhirnya Ku Mengerti" dan "Ku Tahan Sebak di Dada" petikan album ini masing-masing mendapat sambutan hangat dan menjuarai kebanyakan carta radio. Populariti Rahim naik memuncak ketika ini hingga dicalonkan di Anugerah Bintang Popular Berita Harian sebagai penyanyi lelaki paling popular sepanjang tahun 1988. Vokal Rahim mendapat pujian ramai malah kesukaran beberapa lagu untuk dinyanyikan masih diperkatakan hingga kini kerana Rahim mampu menyampaikan lagu dalam pelbagai nada dan mood serta identiti rock yang cukup kuat dalam setiap lagu.

Legasi

Album ini disifatkan sebagai sebuah album eksperimentasi M. Nasir terhadap muzik rock di Malaysia dan rantau ini amnya. M. Nasir menggariskan beberapa konsep tertentu bagi memastikan setiap lagu mempunyai identiti tersendiri. Muzik yang ditampilkan dalam album ini disifatkan mewah dan berjiwa. Lagu "Jangan Kau Rayu" yang kemas dengan iringan saksafon oleh Jari Idris sendiri disifatkan sebagai ciptaan terbaik M. Nasir yang berada dalam kelas tersendiri malah dirakam semula oleh ramai penyanyi rock seperti Ruhil Amani, kumpulan Suffocation, Hazama Azmi malah beberapa vokalis hebat seperti Amy (kumpulan Search), Zamani Ibrahim (kumpulan Slam) dan Raja Balada Malaysia Saleem (kumpulan Iklim) juga pernah dinyanyikan oleh Raja Pop Malaysia Jamal Abdillah. Lagu "Cinta Kristal" pula menjadi salah satu lagu Rahim yang evergreen hingga kini malah dinyanyikan semula oleh penyanyi rock Awie dalam filem "Hantu Kak Limah Balik Rumah" pada 2010. Sementara lagu "Kasihku" menjadi antara ciptaan terawal komposer Adnan Abu Hassan dan Johan Nawawi yang mendapat tempat di telinga pendengar Malaysia dan sering dimasukkan dalam kompilasi lagu-lagu cinta sepanjang zaman. Lagu tersebut pernah dirakam semula oleh penyanyi Amy Mastura di dalam album "Puteri" di mana lagu tersebut juga dimuatkan dalam filem box-office "Puteri Impian" pada tahun 1997.